Man met dwelms van R1,8 miljoen by lughawe vasgetrekArgieffoto ŉ 37-jarige man van Guatemala is by die Internasionale Lughawe OR Tambo in Johannesburg vasgetrek nadat dwelms ter waarde van nagenoeg R1,8 miljoen in sy besit gevind is. Lt.kol. Katlego Mogale, provinsiale polisiewoordvoerder van Gauteng, het Dinsdag gesê die man is Maandag tydens ŉ intelligensiegedrewe operasie by die lughawe in hegtenis geneem. “Die man was op ŉ vlug van São Paulo en het in Johannesburg geland. Sy eindbestemming was Beira in Mosambiek. Hy is deur doeanebeamptes voorgekeer en het nie geweier dat sy bagasie deursoek word nie,” het Mogale gesê. Die soektog het twee pakke met ŉ poeier, vermoedelik kokaïen, opgelewer. Dit was in foelie toegedraai en in ŉ vals kompartement in sy bagasie versteek. Die verdagte is in hegtenis geneem en moet binnekort in die Kempton Park-landdroshof verskyn op aanklag van die besit van dwelms.